|  |
| --- |
| รูปภาพของพระสถูปของพระบาฮาอุลลาห์ |
| ประตูทางเข้าพระสถูปของพระบาฮาอุลลาห์ |

# 1. **พระสถูปของพระบาฮาอุลลาห์** [Shrine of Bahá’u’lláh]

“ที่จริงแล้ว เกบเบลห์ [[1]](#footnote-1) คือ พระผู้ซึ่งพระผู้เป็นเจ้าจะทรงทำให้ปรากฏองค์ [[2]](#footnote-2) เมื่อไรก็ตามที่พระองค์เคลื่อนที่ เกบเบลห์ ก็เคลื่อนที่จนกระทั่งพระองค์สงบนิ่ง” [[3]](#footnote-3) *(พระบาฮาอุลลาห์)*

“เราบัญชาให้เจ้าสวดมนต์ตามหลักศาสนา.... เมื่อเจ้าประสงค์จะสวดบทนี้ จงหันหน้าไปยังราชสำนักซึ่งเป็นที่สถิตอันทรงความศักดิ์สิทธิ์ที่สุดของเรา จุดอันศักดิ์สิทธิ์แห่งนี้เป็นที่ซึ่งพระผู้เป็นเจ้าทรงบันดาลให้เป็นศูนย์กลางที่เหล่าเทพยดาบนสรวงสวรรค์เหินบินวนอยู่รอบๆ เป็นจุดที่พระองค์ทรงบัญชาให้เป็นสถานที่สักการะบูชาสำหรับผู้ที่อาศัยอยู่ในเมืองอันเป็นอมตะ เป็นสถานที่อันเป็นที่มาแห่งอำนาจสั่งการบรรดาผู้ที่อยู่บนสวรรค์และบนโลก และเมื่อดวงอาทิตย์แห่งสัจธรรมและพระดำรัสถึงแก่กาลอัสดง จงหันหน้าไปยังจุดที่เราได้บัญชาเจ้าไว้แล้ว ที่จริงแล้ว พระองค์คือพระผู้ทรงอานุภาพและเป็นพระผู้ทรงตรัสรู้” [[4]](#footnote-4) *(พระบาฮาอุลลาห์)*

|  |
| --- |
| รูปภาพของพระสถูปของพระบาฮาอุลลาห์ |
| พระสถูปของพระบาฮาอุลลาห์ |

ห้องนี้เป็นห้องที่พระบาฮาอุลลาห์ทรงบรรทมในวันที่ทรงเสด็จสู่สวรรค์หลังจากดวงอาทิตย์ตกในวันที่ 29 พฤษภาคม พ.ศ. 2435 (ค.ศ. 1892) เป็นห้องที่อยู่ทางทิศเหนือสุดของบ้านของบุตรเขยของพระองค์ซึ่งมีชื่อว่าซียิด อาลี อัฟนาน ท่านโชกิ เอฟเฟนดิ [[5]](#footnote-5) ในฐานะเป็นผู้นำศาสนาได้รับสิทธิถาวรในการดูแลพระสถูปแห่งนี้เมื่อต้นปี พ.ศ. 2463 (ค.ศ. 1920) ซึ่งอยู่ในช่วงหลังวิกฤตการณ์ที่ก่อโดยบรรดาผู้ละเมิดพระปฏิญญาซึ่งเข้ามายึดครองคฤหาสน์ [[6]](#footnote-6) ที่อยู่ติดกัน ท่านโชกิ เอฟเฟนดิ ได้ปรับปรุงแก้ไขทางเข้าพระสถูปและต่อเติมหลังคาทางเดินหน้ามุขในปี พ.ศ. 2483 (ค.ศ. 1940) พร้อมทั้งได้สร้างประตูโค้งซึ่งเป็นไม้โอ๊คแกะสลักในปี พ.ศ. 2500 (ค.ศ. 1957)

“สำหรับบุคคลทั่วไปทางเข้าสู่ เกบเบลห์ ของศูนย์กลางบาไฮแห่งโลกสามารถเดินตัดผ่านบริเวณศักดิ์สิทธิ์แล้วก็จะถึงราชสำนักอันเป็นที่สักการะบูชาตามลำดับดังนี้คือ บริเวณด้านนอกและด้านในราชสำนัก และแล้วก็จะถึงพระธรณีประตูของพระผู้ทรงความงามอันอุดมพร พระผู้ทรงความศักดิ์สิทธิ์เหนือความศักดิ์สิทธิ์ทั้งปวง” [[7]](#footnote-7) *(ท่านโชกิ เอฟเฟนดิ)*

|  |
| --- |
| รูปภาพของพระสถูปของพระบาฮาอุลลาห์ |
| ประตูทางเข้าพระสถูปของพระบาฮาอุลลาห์ |

“ ‘อาณาบริเวณอันศักดิ์สิทธิ์’ ในที่นี้คือทรัพย์สินของศาสนาในบาห์จี ซึ่งรวมถึงคฤหาสน์ของพระบาฮาอุลลาห์ซึ่งอยู่ทางทิศตะวันออกของพระสถูปของพระบาฮาอุลลาห์รวมทั้งสวนและภูมิประเทศซึ่งอยู่รอบๆ พระสถูป”

“ ‘ราชสำนักอันศักดิ์สิทธิ์’ ก็คือ ฮารามิ อัคดัส [[8]](#footnote-8) ซึ่งประกอบด้วยภูมิประเทศและสวนที่ได้รับการตกแต่งเป็นแนวสวยงามสู่พระสถูปและคฤหาสน์ บางข้อเขียนของท่านศาสนภิบาลระบุไว้ว่าเป็นราชสำนักด้านนอกของพระสถูป….”

“ถ้าจะพูดอย่างเฉพาะเจาะจง ‘สถานที่ศักดิ์สิทธิ์ด้านนอก’ ยังรวมถึงราชสำนักเล็กๆ ที่มีประตูเล็กๆ มีหน้ามุขและมีบันไดสองสามขั้นสู่ทางเข้าราชสำนักชั้นในของพระสถูป….”

“ส่วน ‘สถานที่ศักดิ์สิทธิ์ด้านใน’ ก็คืออาณาบริเวณที่มีหลังคา มีสวนหย่อมอันสวยงามอยู่ตรงกลาง รอบล้อมด้วยทางเดินที่ปูพรม เป็นที่ที่เมื่อผู้แสวงบุญและผู้มาเยี่ยมยืนสวดมนต์ก็จะเห็น ‘พระธรณีประตูอันศักดิ์สิทธิ์’ และ ‘สถานที่ฝังพระบรมธาตุของผู้ทรงความศักดิ์สิทธิ์เหนือความศักดิ์สิทธิ์ทั้งหลาย’ ที่ซึ่งท่านศาสนภิบาลได้เขียนไว้ว่า ‘เป็นพระบรมธาตุอันทรงความศักดิ์สิทธ์ที่สุดเท่าที่โลกได้รับไว้ในอ้อมอก’ ” [[9]](#footnote-9)

1. คือจุดศูนย์กลางแห่งการสักการะบูชา บาไฮศาสนิกชนหันมายังจุดนี้ตอนสวดมนต์อธิษฐานประจำวัน พระสถูปของพระบาฮาอุลลาห์ซึ่งประดิษฐานอยู่ที่เมืองบาห์จีคือจุดศูนย์กลางแห่งการสักการะบูชาของบาไฮศาสนิกชน [↑](#footnote-ref-1)
2. พระบาฮาอุลลาห์ [↑](#footnote-ref-2)
3. *Kitáb-i-Aqdas*, par. 137. [↑](#footnote-ref-3)
4. *Kitáb-i-Aqdas*, par. 6. [↑](#footnote-ref-4)
5. ศาสนภิบาลของศาสนาบาไฮ และ หลานชายคนโตของพระอับดุลบาฮา [↑](#footnote-ref-5)
6. ของพระบาฮาอุลลาห์ในบาห์จี [↑](#footnote-ref-6)
7. *Messages to the Bahá’í World*: 1950–1957, p. 30. [↑](#footnote-ref-7)
8. Haram-i-Aqdas [↑](#footnote-ref-8)
9. *Bahá’í News*, January 1966, no. 418, p. 4. [↑](#footnote-ref-9)